Псори гурыIуэгъуэ?
Къэбэрдей-Балъкъэрым футболымкIэ и мыгъэрей чемпионатыр иухыным джэгугъуитI къэнэжащ. АрщхьэкIэ дыщэ медалхэр зыIэрыхьэнухэр зэхэкIа хуэдэщ.
ФIэщщIыгъуейщ гъэ псом бжьыпэр зыIыгъа «ЛогоВАЗ»-м иджы ар иутIыпщыжыну. АдэкIэ абы къыхуэнэжар кIэух увыпIэхэм ящыщ зыр зыIыгъ «Эльбрус»-мрэ зыри хуэмеиж «Шэджэм-2»-мрэщ.
Бубугентдэсхэр «игъэлъэпэрэпэфын» я гугъащ «Велес»-м. АрщхьэкIэ Къэрэгъэш щекIуэкIа зэIущIэр «ЛогоВАЗ»-м и текIуэныгъэкIэ иухащ, абы и гъуащхьауэ нэхъыфI Мокаевым дигъэкIа топитIым я фIыгъэкIэ.
«Бахъсэныр» пашэм къызэрыкIэрыхур зы очко закъуэщ, ауэ ари гъэкIуэдыжыгъуей хъуфынущ, я хьэрхуэрэгъу нэхъыщхьэм щыуагъэ IэщIэмыкIмэ. Абы ущыгугъынри щхьэгъэпцIэжу къыщIэкIынщ. Апхуэдэу щыт пэтми, хэт чемпион хъунуми щызэхэкIыпэнур зэхьэзэхуэм и иужь дыдэ махуэрщ — щэкIуэгъуэм и 3-рщ.
Дыжьыныр зыIэрыхьа «Кэнжэр» адэкIэ ныкъуэкъуэжкъым. Абы и щыхьэтщ иужьрей джэгугъуэм щыщIадзэнум къызэрыкIэрыхуам къыхэкIыу Тырныауз и «Эльбрус»-р къытекIуауэ зэратхар.
Гуп нэхъыщхьэр зрагъэбгынэнухэри зэхокI. НэхъапэIуэкIэ ар зи натIэ хъуа Щхьэлыкъуэ и «ДЕР»-м гъусэ яхуэхъуащ сэрмакъдэсхэр. Лей хъуну адреищыр хэтми щызэхэкIынур нэхъ иужьыIуэкIэщ.
Гъуащхьауэхэм я зэпеуэм бжьыпэр щиIыгъщ мы гъэм 52-рэ къыхэжаныкIа Мокаевыр («ЛогоВАЗ»). Абы топитхукIэ къыкIэроху «Бахъсэным» щыджэгу Къалмыкъыр.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым иужьу щекIуэкIа зэIущIэхэм къарикIуа бжыгъэхэм: щэщIрэ езанэ джэгугъуэ — «Къэхъун» (Къэхъун) — «Кэнжэ» (Кэнжэ) — 4:3, «Тэрч» (Тэрч) — «СК-Союз-Сэрмакъ» (Сэрмакъ) — 6:1, «ГидроЭС» (Налшык) — «Къэбэрдей» (Шэрэдж Ищхъэрэ) — 2:1, «Спартак-Д» (Налшык) — «Ислъэмей» (Ислъэмей) — 6:1, «Нарт» (Нарткъалэ) — «Прохладнэ» (Прохладнэ) — 0:1, «Шэджэм-2» (Шэджэм ЕтIуанэ) — «ДЕР» (Щхьэлыкъуэ) — 2:6, «ЛогоВАЗ» (Бабугент) — «Шагъдий» (Налшык) — 2:0, «Велес» (Къэрэгъэш) — «Эльбрус» (Тырныауз) — 7:2, «Бахъсэн» (Бахъсэн) — «Автозапчасть» (Бахъсэн) — 3:2; щэщIрэ етIуанэ джэгугъуэ — «Велес» -«ЛогоВАЗ» — 0:2, «Шагъдий» — «Шэджэм-2» — 8:1, «ДЕР» — «Спартак-Д» — 0:2, «Ислъэмей» — «ГидроЭС» — 6:2, «Къэбэрдей» — «Нарт» — 2:0, «Прохладнэ» — «Тэрч» — 1:3, «СК-Союз-Сэрмакъ» — «Бахъсэн» — 1:8, «Автозапчасть» — «Къэхъун» — 5:1, «Эльбрус» — «Кэнжэ» — 3:0.
Хьэтау Ислъам.
